b'\n_START_ARTICLE_\nMolzi\xc5\xa1\xc4\x8de\n_START_PARAGRAPH_\nMolzi\xc5\xa1\xc4\x8de je prostor kjer se molzejo krave. Biti mora pravilno oblikovano glede na velikost \xc4\x8drede in vsebovati ustrezno molzno opremo.\n_START_SECTION_\nNamen\n_START_PARAGRAPH_\nMolzi\xc5\xa1\xc4\x8de je namenjeno strojni mol\xc5\xbei \xc5\xbeivali tako, da se ohrani \xc4\x8dim bolj\xc5\xa1a kvaliteta mleka in omogo\xc4\x8di la\xc5\xbeje delo manj osebam v ve\xc4\x8dji \xc4\x8dredi. Na splo\xc5\xa1no velja, da je potrebno stalno zmanj\xc5\xa1evati stro\xc5\xa1ke pridelave hrane, kar obi\xc4\x8dajno lahko dose\xc5\xbeemo le s sodobnej\xc5\xa1o opremo. Samo molzi\xc5\xa1\xc4\x8de je lahko v sklopu hleva ali pa je tudi fizi\xc4\x8dno lo\xc4\x8deno od hleva. Opremljeno je z ustrezno opremo (molzne enote, mlekovod, napeljava za vakuum, zbiralnik in \xc4\x8drpalka za mleko, ...), ki omogo\xc4\x8da strojno mol\xc5\xbeo \xc5\xbeivali. Ideja molzi\xc5\xa1\xc4\x8da je, da se krave molzejo kot po teko\xc4\x8dem traku in \xc4\x8dim bolj strnjeno. Od tega poteka je odvisno, koliko \xc4\x8dasa potrebuje molznik, da pomolze dolo\xc4\x8deno \xc5\xa1tevilo krav. Namen molzi\xc5\xa1\xc4\x8da je tudi, olaj\xc5\xa1anje fizi\xc4\x8dnih obremenitev molznika, hkrati pa na podlagi zbranih informacij ob mol\xc5\xbei \xc5\xbeivali omogo\xc4\x8da la\xc5\xbeje odlo\xc4\x8danje pri upravljanju \xc4\x8drede._NEWLINE__NEWLINE_Pravilno molzi\xc5\xa1\xc4\x8de je grajeno tako, da molznik stoji pribli\xc5\xbeno 90 cm ni\xc5\xbeje od stoji\xc5\xa1\xc4\x8da krave. Zato se mu ni potrebno pripogibati med pripravljanjem krave na mol\xc5\xbeo in med samo mol\xc5\xbeo, olaj\xc5\xa1a pa tudi nekatere druge fizi\xc4\x8dne napore. Molzna mesta v molzi\xc5\xa1\xc4\x8du so lahko opremljena z dodatno opremo kot npr. merilniki koli\xc4\x8dine mleka, merilniki prevodnosti ter antenami za elektronsko razpoznavanje krav. Vsi zbrani podatki se lahko prena\xc5\xa1ajo v osebni ra\xc4\x8dunalnik z ustrezno programsko opremo. Ta nam nudi ve\xc4\x8d nadzora nad \xc4\x8dredo in tudi la\xc5\xbeje odlo\xc4\x8danje pri sestavljanju primernih obrokov za krave, predvideva bolezni, bele\xc5\xbei potek zdravljenja in v splo\xc5\xa1nem skrbi za bolj\xc5\xa1o kondicijo \xc5\xbeivali. Molzi\xc5\xa1\xc4\x8de omogo\xc4\x8da popolnoma zaprt sistem potovanja mleka iz kravjega vimena do zbiralne hladilne cisterne. Mleko tako ne pride v stik s hlevskim zrakom.\n_START_SECTION_\nTipi molzi\xc5\xa1\xc4\x8d\n_START_PARAGRAPH_\nGlede na ceno, velikost in zmogljivost se molzi\xc5\xa1\xc4\x8da med sabo precej razlikujejo. Razli\xc4\x8dna je postavitev krav med mol\xc5\xbeo in nekatera oprema. Ribja kost je molzi\xc5\xa1\xc4\x8de, kjer krave stojijo v dveh vrstah ob molznem kanalu, ena za drugo in pod kotom. V tem primeru molznik dostopa do vimena krave od strani. Podoben sistem je tudi tandem kjer pa krave stojijo ena za drugo. Tandem zato potrebuje ve\xc4\x8djo povr\xc5\xa1ino kot molzi\xc5\xa1\xc4\x8de ribja kost. Ribja kost je primerna za ve\xc4\x8dje in po mle\xc4\x8dnosti bolj uravnote\xc5\xbeene \xc4\x8drede in pa za hleve, kjer je za molzi\xc5\xa1\xc4\x8da na voljo manj prostora. Pri molzi\xc5\xa1\xc4\x8du drug ob drugem (side by side) molznik dostopa do vimena od zadaj. Prednost tega molzi\xc5\xa1\xc4\x8da je hitra menjava krav in tudi manj\xc5\xa1a poraba prostora. Pri rotacijskih molzi\xc5\xa1\xc4\x8dih krave vstopajo na po\xc4\x8dasi vrte\xc4\x8do molzno plo\xc5\xa1\xc4\x8do na kateri je obi\xc4\x8dajno 18 ali ve\xc4\x8d molznih mest. Molznik stoji na enem mestu, ter dostopa do vimena od zadaj. Krava se na molzni plo\xc5\xa1\xc4\x8di po\xc4\x8dasi pomika proti izstopu medtem, ko se molze. Hitrost vrtenja mora torej biti prilagojena kravi na molzni plo\xc5\xa1\xc4\x8di, ki najbolj po\xc4\x8dasi oddaja mleko. Ta molzi\xc5\xa1\xc4\x8da so primerna za velike obrate. Obstaja \xc5\xa1e precej drugih tipov molzi\xc5\xa1\xc4\x8d, ki so manj pogosta. V Sloveniji se najve\xc4\x8d uporablja ribja kost in tandem.\n_START_SECTION_\nRibja kost\n_START_PARAGRAPH_\nV molzi\xc5\xa1\xc4\x8dih ribja kost krave stojijo v dveh vrstah, ena za drugo pod kotom pribli\xc5\xbeno 30 stopinj. Na sredini je jama, v kateri je molznik, ki do vimena dostopa od strani \xc5\xbeivali. Velikosti teh molzi\xc5\xa1\xc4\x8d so zelo razli\xc4\x8dne, razpon je vse od 4 do 60 (2x2 do 2x30) krav naenkrat. Molznik napolni eno stran molzi\xc5\xa1\xc4\x8da, jih pripravi za mol\xc5\xbeo in za\xc4\x8dne molsti. Medtem ko se ena vrsta molze, pripravlja drugo za izhod iz molzi\xc5\xa1\xc4\x8da, pomolzene krave izpusti ven, k jaslim, napoti naslednje noter, jih pripravi za mol\xc5\xbeo in jim namesti molzne enote. Ta proces se ponavlja dokler niso vse krave pomolzene. Krave se v povpre\xc4\x8dju molzejo okoli 8 minut, lahko pa se katera tudi precej ve\xc4\x8d. \xc4\x8ce v skupino krav na eni stran v molzi\xc5\xa1\xc4\x8du ribja kost pride krava, ki mo\xc4\x8dno izstopa po \xc4\x8dasu mol\xc5\xbee, lahko ovira vse ostale, saj jo morajo po\xc4\x8dakati, da skupaj zapustijo molzi\xc5\xa1\xc4\x8de.\n_START_SECTION_\nTandem\n_START_PARAGRAPH_\nKot v ribji kosti tudi v tem primeru molznik stoji na sredini v jami. Za razliko od ribje kosti, tukaj vsaka krava stoji ravno in ne pod kotom. Prav tako ima vsaka krava svoj molzni prostor oziroma boks. Zato prihod, odhod in \xc4\x8das mol\xc5\xbee ene krave ne vpliva na prihod, odhod ali \xc4\x8das mol\xc5\xbee druge krave. To je prednost pred ribjo kostjo. Molzni boksi krav so razporejeni v dveh vrstah, po vsaki strani jame v kateri je molznik, lahko je eden tudi ob koncu jame in je pravokotno postavljen na ostali dve vrsti. Po zunanji strani molznih boksov je hodnik, ki omogo\xc4\x8da prihod krav v molzi\xc5\xa1\xc4\x8de in odhod nazaj v hlev. Negativna stran tega molzi\xc5\xa1\xc4\x8da je velika poraba prostora. Za razliko od ribje kosti, potrebujemo \xc5\xa1e vsaj dva hodnika, po katerih krave vstopajo do molznih boksov in izstopajo nazaj v hlev.\n_START_SECTION_\nDrug ob drugem\n_START_PARAGRAPH_\nV molzi\xc5\xa1\xc4\x8du drug ob drugem (Ang.: Side by side), kot \xc5\xbee ime samo pove, krave stojijo druga ob drugi. Sistem vstopa krav v molzi\xc5\xa1\xc4\x8de je podoben kot v primeru ribje kosti, vse krave prispejo noter naenkrat, prav tako izstopijo vse naenkrat. Krave prispejo v molzi\xc5\xa1\xc4\x8de po vsaki strani jame, potem se vsaka krava obrne z glavo stran od jame, kjer je molznik, zato dostopa do vimena od zadaj. Po kon\xc4\x8dani mol\xc5\xbei krave zapustijo molzi\xc5\xa1\xc4\x8de v smeri, kakor so obrnjene med mol\xc5\xbeo. Celotna sprednja ograda se dvigne in vse krave na enkrat zapustijo molzi\xc5\xa1\xc4\x8de (nekatera molzi\xc5\xa1\xc4\x8da imajo tudi mo\xc5\xbenost izhoda posami\xc4\x8dne krave). Razmerje med zmogljivostjo molzi\xc5\xa1\xc4\x8da in velikostjo le tega je zelo dobro, kar pomeni da lahko v nekem prostoru postavimo molzi\xc5\xa1\xc4\x8de vrste drug ob drugem precej ve\xc4\x8dje, kot molzi\xc5\xa1\xc4\x8de tipa tandem v prostoru z enakimi razse\xc5\xbenostmi.\n_START_SECTION_\nRotacijsko\n_START_PARAGRAPH_\nRotacijska molzi\xc5\xa1\xc4\x8da ali vrte\xc4\x8da molzi\xc5\xa1\xc4\x8da so narejena tako, da krave vstopajo na enem koncu na vrte\xc4\x8do okroglo platformo, ki se enakomerno vrti okoli svoje osi. Ko pride krava okoli, skoraj do to\xc4\x8dke kjer je vstopila, lahko izstopi. Medtem je na zunanji strani te vrte\xc4\x8de platforme molznik, ki krave pripravi na mol\xc5\xbeo in jim nadane molzne enote. Molzi\xc5\xa1\xc4\x8de zahteva velik prostor. Nekatera rotacijska molzi\xc5\xa1\xc4\x8da imajo zraven \xc5\xbee robotske roke, katere kravam o\xc4\x8distijo vime in jim nadanejo molzne enote.\n_START_SECTION_\nOprema molzi\xc5\xa1\xc4\x8da\n_START_PARAGRAPH_\nPotrebna oprema se od vrste do vrste molzi\xc5\xa1\xc4\x8da razlikuje, vendar je nekaj osnovnih elementov, ki so enaki v vseh molzi\xc5\xa1\xc4\x8dih.\n_START_SECTION_\nOgrodje in tla\n_START_PARAGRAPH_\nDa se bodo krave pravilno postavile za mol\xc5\xbeo, potrebujemo primerno ogrodje, vhodna vrata in izhodna vrata. Vrsta ogrodja je odvisna od vrste molzi\xc5\xa1\xc4\x8da. Ogrodja so \xc5\xbeelezna in prevle\xc4\x8dena z nerjave\xc4\x8do snovjo. Tla v molzi\xc5\xa1\xc4\x8du ne smejo biti spolzka niti ko so mokra. Najve\xc4\x8d se uporabljajo gumijaste podloge. V jami, kjer stoji molznik so primerne nedrse\xc4\x8de plo\xc5\xa1\xc4\x8dice \xc5\xa1e bolj\xc5\xa1a pa je posebna guma. Ta se lahko \xc4\x8disti in molzniku zaradi manj bole\xc4\x8din v nogah tudi bolj prijazna.\n_START_SECTION_\nVakuumska \xc4\x8drpalka\n_START_PARAGRAPH_\nCelotno molzi\xc5\xa1\xc4\x8de deluje na principu podtlaka. Za ustvarjanje podtlaka slu\xc5\xbei sesalna \xc4\x8drpalka ki ustvarja podtlak, s pomo\xc4\x8djo katerega delujejo vsi mehanizmi za odpiranje in zapiranje vrat, pretok mleka in seveda vse molzne enote.\n_START_SECTION_\nMolzna enota\n_START_PARAGRAPH_\nse natakne kravi na seske, potem pa s pomo\xc4\x8djo podtlaka izmeni\xc4\x8dno stiska leve in desne seske. Ima majhno stekleno posodo (kolektor) v katero se zliva mleko iz vseh 4 seskov, potem pa potuje po ceveh do zbiralne posode.\n_START_SECTION_\nZbiralna posoda\n_START_PARAGRAPH_\nTo je zbiralna posoda, v katero priteka mleko iz vseh molznih enot, ki so v molzi\xc5\xa1\xc4\x8du. Iz zbiralne posode \xc4\x8drpalka potiska mleko v hladilno cisterno.\n_START_SECTION_\nHladilna cisterna\n_START_PARAGRAPH_\nIz zbiralne posode melko pretaka v hladilno cisterno kjer se ohladi na pribli\xc5\xbeno 4 \xc2\xb0C. V tem stanju lahko mleko po\xc4\x8daka tudi do 2 dni na odvoz v mlekarno.\n_START_SECTION_\nMerilna enota\n_START_PARAGRAPH_\nje naprava, ki spremlja mol\xc5\xbeo krave. Vsaka molzna enota potrebuje svoj merilnik. Glavna naloga je merjenje koli\xc4\x8dine mleka med vsako mol\xc5\xbeo. Na njem so kontrolne lu\xc4\x8dke, ki nas opozorijo na morebitna zdravljena ali kak\xc5\xa1ne druge aktivnosti krave. Poleg tega po\xc5\xa1ilja vse podatke o mol\xc5\xbei informacijskemu sistem._NEWLINE__NEWLINE_Pred mol\xc5\xbeo nam merilna enota javi tudi u\xc4\x8dinkovitost pralnega procesa.\n_START_SECTION_\nPralni sistem\n_START_PARAGRAPH_\nPralni sistem omogo\xc4\x8da da se vse molzne enote, cevi po katerih potuje mleko ter zbiralna posoda po vsaki mol\xc5\xbei o\xc4\x8distijo. Za pranje se uporabljajo kislinska in bazi\xc4\x8dna \xc4\x8distilna sredstva.\n_START_SECTION_\nAnaliza podatkov o mol\xc5\xbeah\n_START_PARAGRAPH_\nInformacijski sistem ki je povezan z napravami v molzi\xc5\xa1\xc4\x8du hrani vse podatke o mol\xc5\xbeah za vsako kravo posebej. Ti sistemi so pogosto povezani tudi s krmilnimi boksi, saj sta doziranje krmil in mol\xc5\xbea mo\xc4\x8dno povezana procesa. Informacijski sistem oblikuje razli\xc4\x8dne analize s pomo\xc4\x8djo katerih se lahko kmet la\xc5\xbeje odlo\xc4\x8da v naprej glede priprave obrokov in ostalih stvari, ki vplivajo na koli\xc4\x8dino, kakovost mleka ter zdravje \xc5\xbeivali. S pomo\xc4\x8djo tak\xc5\xa1nih analiz lahko tudi prepoznamo znake bolezni ter jo s pravo\xc4\x8dasnim ukrepanjem prepre\xc4\x8dimo.'